ครม.ไฟเขียวแก้ใช้สิทธิประกันรายได้ช่วยเกษตรกร
คณะรัฐมนตรี เห็นชอบให้ธ.ก.ส.แก้ไขสิทธิประกันรายได้ให้เกษตรกรสามารถรับเงินชดเชยจากราคาอ้างอิงใหม่
19 ม.ค. 2553

คณะรัฐมนตรี เห็นชอบให้ธ.ก.ส.แก้ไขสิทธิประกันรายได้ให้เกษตรกรสามารถรับเงินชดเชยจากราคาอ้างอิงใหม่
 
 




นายวัชระ กรรณิการ์ รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) เห็นชอบผลสรุปปัญหาการประกันรายได้เกษตรกรผู้ปลูกข้าวปี 2552/53 รอบที่ 1 ตามที่กระทรวงพาณิชย์เสนอ เพื่อให้สอดคล้องกับมติครม.เมื่อวันที่ 24 พฤษจิกายน 2552 ที่ระบุให้เกษตรกรทำสัญญาประกันรายได้กับธนาคารเพื่อการเกษตรและสหกรณ์การเกษตร (ธ.ก.ส.) สามารถเปลี่ยนแปลงวันที่ขอสิทธิโดยให้ใช้สิทธิได้ทันทีและให้ได้รับเงินชดเชยจากราคาอ้างอิงตามประกาศในช่วงระหว่างวันที่ 1-15 ธันวาคม 2552
สำหรับปัญหาการประกันรายได้เกษตรกรผู้ปลูกข้าวปี 2552/53 รอบที่ 1 มี 4 กลุ่มปัญหาประกอบด้วย 1.กลุ่มปัญหาเกษตรกรกว่า 1.1 หมื่นรายในจังหวัด ลำพูน กำแพงเพชร สิงห์บุรี และเพชรบุรี ที่ทำสัญญาประกันรายได้กับ ธ.ก.ส. ตั้งแต่พฤศจิกายน 2552 แต่ ธ.ก.ส.ให้ใช้สิทธิช่วงธันวาคม 2552 ขอเปลี่ยนแปลงวันให้สิทธิเป็นวันที่ทำสัญญา โดยที่ประชุมเห็นชอบในหลักการเปลี่ยนแปลงวันให้สิทธิ และให้ได้รับเงินชดเชยจากราคาอ้างอิงตามประกาศคณะอนุกรรมการกำหนด เกณฑ์กลางอ้างอิงในช่วงวันที่ 1-15 ธันวาคม 2552 ตามมติคณะกรรมการนโยบายข้าวแห่งชาติ (กขช.) เมื่อวันที่ 13 มกราคม 2553
2.กลุ่มปัญหาเกษตรกรกว่า 1 พันราย จังหวัด สุพรรณบุรี กำแพงเพชร ชัยนาท ที่ทำสัญญาประกันรายได้ก่อนมติ ครม. เมื่อวันที่ 24พฤศจิกายน 2552 ที่ให้เกษตรกรสามารถใช้สิทธิและเปลี่ยนแปลงวันที่ใช้สิทธิได้ทันที โดยขอเปลี่ยนแปลงวันใช้สิทธิเป็น 1-15 พฤศจิกายน 2552 ซึ่งที่ประชุมครม.ไม่อนุมัติให้ใช้สิทธิย้อนหลังได้ เป็นไปตามมติคณะรัฐมนตรีเมื่อวันที่ 1 ธันวาคม 2552 3.กลุ่มปัญหาเกษตรกรกว่า 1.5 พันราย จังหวัดฉะเชิงเทรา ขอใช้สิทธิช่วงเดือนพฤศจิกายน-30 พฤศจิกายน 2552 โดยธ.ก.ส.ให้ใช้สิทธิช่วง 16-31 ธันวาคม 2552 แต่เกษตรกรขอผ่อนผันใช้สิทธิช่วง 1-15 ธันวาคม 2552 โดยท ประชุมเห็นชอบ เนื่องจากไม่ใช่ความผิดของเกษตรกรแต่มาจากความล่าช้าของหน่วยงาน
4.กลุ่มปัญหาเกษตรกรจังหวัดเพชรบุรี 246 รายที่ระบุวันใช้สิทธิตั้งแต่ 1 มกราคม – 28 กุมภาพํนธ์ 2553 ขอใช้สิทธิช่วงดังกล่าว หรือช่วง 1-15 ธันวาคม 2552 ซึ่งที่ประชุมพิจารณาแล้วเห็นว่าเกษตรกรจะต้องเลือกระบุวันที่จะใช้สิทธิประกันรายได้ให้ชัดเจนเพียงวันเดียวแต่เนื่องจากเกษตรกรอาจไม่ทราบมติเปลี่ยนแปลงการให้สิทธิ จึงอนุโลมให้เลือกใช้สิทธิวันที่ 1-15 ธันวาคม 2552 เพื่อให้ได้รับเงินชดเชยจากส่วนต่างราคาอ้างอิง